Diari Oficial de la Generalitat Valenciana


Sumari del DOGV 8736, del 10-02-2020 (2020/975)

RESOLUCIÓ de 31 de gener de 2020, de la Conselleria d'Educació, Cultura i Esport, per la qual es convoquen, per a la Comunitat Valenciana, els premis extraordinaris de Formació Professional corresponents al curs 2018/2019.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8736

Data del DOGV
:   10-02-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/975


Data del document
:   31-01-2020

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * distinció honorífica

RESOLUCIÓ de 31 de gener de 2020, de la Conselleria d'Educació, Cultura i Esport, per la qual es convoquen, per a la Comunitat Valenciana, els premis extraordinaris de Formació Professional corresponents al curs 2018/2019. [2020/975]  
L'Ordre EDU/2128/2011, de 15 de juliol (BOE 28 de juliol), crea i regula els premis nacionals de Formació Professional de grau superior establits per la Llei orgànica 2/2006, de 3 de maig, d'educació, com a reconeixement a la trajectòria acadèmica i professional basada en el treball, en l'esforç i la dedicació dels alumnes que finalitzen aquests estudis. Així mateix, disposa que les administracions educatives competents podran convocar i concedir premis extraordinaris de Formació Professional de grau superior en els seus respectius àmbits de competència. L'obtenció d'aquests premis donarà opció, prèvia inscripció, a concórrer al corresponent premi nacional de Formació Professional de grau superior.  
L'Ordre de 2 de maig de 2002, de la Conselleria de Cultura i Educació (DOGV 10.05.2002), estableix per a la Comunitat Valenciana els premis extraordinaris de Formació Professional Específica de grau mitjà i superior, com a reconeixement oficial dels mèrits de l'alumnat que ha cursat brillantment aquesta etapa educativa.  
En l'ordre esmentada s'indica que, anualment, la conselleria amb competències en matèria d'educació convocarà aquests premis per a l'alumnat que haja finalitzat els seus estudis en el curs acadèmic anterior a aquesta convocatòria.  
Per tot això, en virtut de les competències que em confereix l'article 28 de la Llei 5/1983, de 30 de desembre, del Consell, i fent ús de les competències atribuïdes en el Decret 186/2017, de 24 de novembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Primer. Objecte de la convocatòria  
Es convoquen els premis extraordinaris de Formació Professional corresponents al curs 2018-2019 en l'àmbit territorial de la Comunitat Valenciana.  
Les bases de la convocatòria figuren com a annex I de la present resolució.  
  
Segon. Nombre de premis  
Es podrà concedir un premi extraordinari de grau mitjà i un premi de grau superior per cada família professional.  
  
  
DISPOSICIONS FINALS  
  
Primera. Autorització  
Es delega en el director general de Formació Professional i Ensenyaments de Règim Especial la facultat de concedir els premis i se l'autoritza perquè dicte les resolucions necessàries per a l'execució de la present resolució.  
  
Segona. Entrada en vigor  
La present resolució tindrà efectes des de l'endemà de la publicació en el Diari Oficial de la Generalitat Valenciana.  
  
De conformitat amb el que s'estableix en els articles 112, 123 i 124 de Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar potestativament un recurs de reposició, o bé plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller d'Educació, Cultura i Esport en el termini d'un mes a comptar des de l'endemà de publicar-se.  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de publicar-se.  
  
València, 31 de gener de 2020. El conseller d'Educació, Cultura i Esport: Vicent Marzà i Ibáñez.  
  
  
  
ANNEX I  
Bases de la convocatòria  
  
Primera. Objecte  
L'objecte de la resolució és atorgar un premi extraordinari de grau mitjà i un premi extraordinari de grau superior per família professional, corresponents al curs 2018-2019, per a l'àmbit de la Comunitat Valenciana.  
  
Segona. Requisits de les persones participants  
1. Podran optar als premis extraordinaris de Formació Professional els i les alumnes que, havent estat matriculats en centres docents de la Comunitat Valenciana mantinguts amb fons públics que impartisquen Formació Professional, reunisquen els requisits següents:  
a) Haver finalitzat els seus estudis de cicles formatius de grau mitjà o de grau superior en el curs acadèmic 2018-2019.  
b) Haver obtingut una qualificació final del cicle igual o superior a 8,5.  
2. La nota s'obtindrà a partir de la mitjana aritmètica simple de les qualificacions obtingudes en els mòduls professionals que componen el cicle, amb dos decimals. A l'efecte del càlcul de la nota mitjana, no seran tinguts en compte els mòduls professionals que tinguen l'expressió d'apte/apta, exempt/exempta.  
  
Tercera. Sol·licituds i termini de presentació  
1. Els i les alumnes que, reunint els requisits establits en els apartats anteriors, vulguen optar a aquests premis extraordinaris hauran de presentar la documentació que s'indica en aquest mateix apartat en el centre públic on es troba el seu expedient acadèmic:  
a) Instància segons el model que es publica com a annex II d'aquesta convocatòria.  
b) Certificat acadèmic dels estudis realitzats, expedit per la secretaria del centre en un model oficial.  
c) Breu curriculum vitae basat en el model europeu (Europass: https://europass.cedefop.europa.eu/es/documents/curriculum-vitae), amb la indicació, en el seu cas, dels premis o beques que hagen obtingut i d'altres mèrits que vulguen al·legar, acompanyats de la documentació acreditativa corresponent degudament justificada.  
d) Documents que acrediten l'existència dels mèrits al·legats per la persona sol·licitant.  
e) Autobarem dels mèrits presentats segons el model de l'annex III d'aquesta resolució.  
2. La data d'inscripció per a optar als premis corresponents al curs 2018-2019 serà de deu dies hàbils a partir de l'endemà de la publicació de la present resolució en el Diari Oficial de la Generalitat Valenciana.  
  
Els secretaris o secretàries dels centres docents públics de la Comunitat Valenciana es responsabilitzaran de comprovar que en les sol·licituds figuren totes les dades requerides, i d'emetre un certificat acadèmic on consten les matèries cursades pels estudiants i les seues qualificacions, així com de calcular i certificar la nota mitjana. Si la sol·licitud d'inscripció no compleix els requisits necessaris, es requerirà les persones interessades perquè, en el termini de deu dies, l'esmenen, i se'ls indicarà que, si no ho fan, es considerarà que han desistit de la seua petició.  
En el termini de vint dies des de la publicació de la present resolució, els secretaris o secretàries dels centres docents públics de la Comunitat Valenciana remetran la documentació de les persones participants en els premis extraordinaris a través de la seu electrònica de la Generalitat, accessible en l'enllaç de l'Oficina Virtual de la Conselleria d'Educació (OVICE) https://oficinavirtual.gva.es/oficina\_tactica. Així mateix, qualsevol acte de comunicació per part de la Conselleria amb el centre educatiu o tràmit d'esmena es realitzaran a través de l'OVICE.  
Per a realitzar la tramitació, el centre sol·licitant pot fer servir qualsevol dels certificats admesos per la seu electrònica de la Generalitat.  
Els centres docents adjuntaran els arxius següents: la sol·licitud (annex II), l'autobarem (annex III), el curriculum vitae (Europass), el certificat acadèmic en model oficial, així com tota la documentació que la persona participant haja aportat. Cadascun dels arxius haurà d'identificar-se amb el contingut corresponent abans de registrar-lo en l'OVICE.  
  
Quarta. Tribunal  
1. L'òrgan competent per a l'ordenació i la instrucció del procediment serà la Direcció General de Formació Professional i Ensenyaments de Règim Especial, o l'òrgan en el qual es delegue.  
2. Per a la valoració de les sol·licituds, es constituirà un tribunal designat pel director i integrat per les persones següents: el president, que serà el director general de Formació Professional i Ensenyaments de Règim Especial o persona en qui delegue; un secretari o secretària, personal funcionari de la Direcció General de Formació Professional i Ensenyaments de Règim Especial; sis vocals, dels quals tres seran inspectors d'Educació, un per cada direcció territorial d'Educació, i tres professors de Formació Professional de diferents famílies professionals.  
3. La Direcció General de Formació Professional i Ensenyaments de Règim Especial traslladarà al tribunal la documentació de les persones inscrites.  
  
Cinquena. Criteris de valoració  
1. Els premis es concediran en règim de concurrència competitiva. El tribunal tindrà en compte, a més de l'expedient acadèmic, qualsevol altre mèrit acadèmic o professional degudament justificat que puga ser considerat, i estimarà positivament la seua vinculació als estudis cursats. Els mèrits seran valorats d'acord amb el barem següent:  
  
A) Nota mitjana de l'expedient acadèmic obtinguda del certificat de notes emés pel centre d'estudis on es van realitzar els estudis professionals pels quals s'opta al premi, fins a un màxim de 10 punts.  
B) Valoració d'altres mèrits acadèmics i professionals acreditats documentalment, fins a un màxim d'1,20 punts. A aquest efecte només es tindran en compte els mèrits següents:  
B.1. Altres titulacions de cicles formatius de Formació Professional de grau superior o equivalents diferents d'aquella per la qual s'opta al premi: 0,10 punts per cada titulació, fins a un màxim de 0,30 punts.  
  
B.2. Títols o certificats de cursos d'idiomes, cursos relacionats amb la família professional per la qual s'opta i hores de formació, fins a un màxim de 0,40 punts. En aquest sentit, només es consideraran els ensenyaments oficials i els cursos impartits per centres oficials. A l'efecte de l'acreditació del coneixement d'idiomes, es tindran en compte els nivells del Marc Europeu Comú de Referència per a les Llengües. En aquest apartat es consideraran com a hores de formació les corresponents a altres titulacions acabades i no incloses en l'apartat anterior (B.1):  
 0,02 punts per cada certificat de nivell A2 o equivalent.  
 0,05 punts per cada certificat de nivell B1 o equivalent.  
 0,10 punts per cada certificat de nivell B2 o equivalent.  
 0,15 punts per cada certificat de nivell C1 o equivalent.  
 0,20 punts per cada certificat de nivell C2 o equivalent.  
Quan siga procedent valorar els certificats assenyalats en els apartats anteriors, només es considerarà el de nivell superior presentat per la persona participant, per cada idioma acreditat.  
 0,02 punts per cada període de deu hores en cursos o hores de formació convocats i certificats per l'Administració o per la universitat.  
  
 0,01 punts per cada període de deu hores en cursos o hores de formació convocats i certificats per altres centres oficials.  
B.3. Experiència laboral en aquells treballs relacionats amb l'especialitat de la família professional per la qual es presenta: 0,01 punts per cada període de quinze dies, fins a un màxim de 0,30 punts.  
L'acreditació dels mèrits d'aquest apartat es realitzarà adjuntant els documents següents:  
 El certificat de la Tresoreria de la Seguretat Social.  
 Un contracte de treball o un certificat de l'empresa on s'haja adquirit l'experiència laboral.  
B.4. Beques de formació (excloent-ne les beques d'accés a l'estudi i mobilitat): 0,02 punts per cada beca, fins a un màxim de 0,10 punts.  
B.5. Treballs de recerca, premis i publicacions relacionats amb la família professional cursada i altres mèrits, fins a un màxim de 0,10 punts.  
2. La puntuació total dels expedients serà la suma de les puntuacions obtingudes en els apartats anteriors. Dels mèrits ressenyats en els subapartats B, només es valoraran els obtinguts durant els quatre anys anteriors a la data de publicació de la present resolució en el Diari Oficial de la Generalitat Valenciana.  
3. No seran tinguts en compte els mèrits no al·legats per la persona participant, així com aquells l'acreditació documental dels quals no haja sigut aportada de conformitat amb el que es disposa en la present convocatòria.  
4. Així mateix, qualsevol acte de comunicació per part de la Conselleria amb el centre educatiu o tràmit d'esmena es realitzaran a través de la plataforma OVICE. Si la sol·licitud no reuneix els requisits exigits, es requerirà directament la persona interessada perquè en un termini de deu dies l'esmene o aporte els documents preceptius, amb la indicació que, si no ho fa, es considerarà que ha desistit de la seua petició, la qual serà arxivada prèvia resolució. La persona interessada haurà de dirigir-se al centre docent per a aportar aquesta esmena, que haurà de ser tramitada a través de l'OVICE.  
5. En cas d'empat, es podran tindre en compte en la valoració de l'expedient acadèmic les qualificacions obtingudes en cadascun dels mòduls professionals, ponderant el mòdul de major nombre d'hores de manera especial. Si l'empat persisteix, el jurat podrà acordar la celebració de les proves que estime convenients relacionades amb la família professional de la titulació del candidat o candidata, o resoldre'l per sorteig.  
6. El tribunal podrà proposar que quede desert algun dels premis en el cas que no hi haja cap sol·licitant amb la puntuació mínima exigida per la base segona, apartat 1.b, en un determinat grau i família professional.  
  
Sisena. Resolució  
1. El tribunal confeccionarà una acta amb les qualificacions finals obtingudes pels estudiants presentats, una vegada avaluats els mèrits de cada participant.  
2. El tribunal elevarà un informe de valoració de sol·licituds i l'acta de qualificacions finals de tots els estudiants presentats a l'òrgan instructor, que, a la vista de l'expedient i de l'informe, formularà la proposta de resolució d'adjudicació dels premis extraordinaris de finalització d'estudis de Formació Professional de grau mitjà i superior, perquè, per delegació del conseller, el director general de Formació Professional i Ensenyaments de Règim Especial la resolga abans del 21 d'abril de 2020. Si la resolució no es dictara en aquesta data, les sol·licituds es considerarien desestimades.  
  
Setena. Publicació  
1. D'acord amb la resolució de concessió de premis, que serà publicada en el Diari Oficial de la Generalitat Valenciana, la Conselleria d'Educació, Cultura i Esport notificarà a les persones premiades la data i el lloc en què s'entregaran.  
2. Els estudiants que obtinguen el premi extraordinari rebran un certificat acreditatiu, i els serà anotada aquesta distinció en el seu expedient acadèmic pel secretari o secretària del centre on figuren.  
  
3. L'obtenció del premi extraordinari de Formació Professional de grau superior podrà donar opció, si és el cas, a concórrer, prèvia inscripció, al corresponent premi nacional.  
  
Huitena. Acceptació bases  
La presentació de la sol·licitud implica l'acceptació de les bases de la present convocatòria.  
  
Novena. Retirada de documentació  
Les persones sol·licitants podran retirar la documentació presentada durant els tres mesos següents a comptar des de l'endemà de la publicació de l'adjudicació dels premis en el Diari Oficial de Generalitat Valenciana dirigint-se a la Direcció General de Formació Professional i Ensenyaments de Règim Especial de la Conselleria d'Educació, Cultura i Esport.